АҞӘА, мшаԥы 8 - Sputnik. Аԥсшьа Иоанн Ахьҿы Камантәи иберҭыԥ анцәаимҵаныҳәаҩ аигумен Игнати (Киут) аберԥҳәыс леиқәырхашьа атәы Sputnik иазеиҭеиҳәеит.
"Аԥҳәыс Анцәа димҵаныҳәарц ҩымчыбжьҟа раԥхьа ҳара ҳахь дааит. Ачгара аамҭазы ашьхаҟа дхалеит, ачеи аӡи рымацара рыла аҭынчраҿы аамҭа лхылгарц. Мшаԥы 6 рзы аҭел даҳзасит, илҳәеит аӡы шынҵәаз, лыхгьы бзиамкәа ишылбо. Лцәажәашьагьы хьанҭан", - иҳәеит аб Игнати.
Аберԥҳәыс дахьыҟаз аҭыԥқәа рҿы аӡы ыҟаӡам, иҟалап иҟьышьыз қәаӡык лжәызар, иҳәоит иара.
Лара лахь инеиразы иахыкәшар акәхеит, избанзар аӡхыҵра иахҟьаны ацҳа узықәсуа иҟамызт. Леиқәырхаҩцәа аннеи лара даара дуашәшәыран.
"Сара иаразнакы сҭахы-ҷкәын аҭел сизасит, иара дҳақьымуп. Лҭагылазаашьала ахәшәқәа лҭахуп иҳәан, иахәҭаз еиқәиԥхьаӡеит. Ахәшәқәа лызнаагеит, ларгьы маҷк деиӷьхеит", - иҳәеит иара.
АҶА аусзуҩцәа мшаԥы 7 рзы ацхыраара ласы амашьынала уахь ихалеит. Урҭгьы аберԥҳәыс дахьыҟаз аҭыԥ аҟынӡа машьынала изымнеиит, сакасала дылбааргеит.
"АҶА аусзуҩцәа ҭабуп ҳәа расҳәоит. Аԥҳәыс деиқәдырхеит. Лгәы бзиахарц Анцәа ҳиҳәалоит", - иҳәеит аигумен Игнати.
Аԥсны АҶА амедицинатә усбарҭа аусзуҩцәа атранспорт ҷыдала Ареспубликатә хәышәтәырҭахь днаргеит.